ការសម្ភាសរបស់លោកយាយ ស៊្រុន គឹមស្រុយ

ក៖ អ្នកសម្ភាស៖ កុយ សុភី ខ៖ អ្នកត្រូវគេសម្ភាស៖ ស៊្រុន គឹមស្រុយ

ក៖ ចាស ខ្ញុំសូមជំរាបសួរលោកយាយ!

ខ៖ ចាសសាធុចៅ!

ក៖ ចាសតើសព្វថ្ងៃលោកយាយសុខសប្បាយជានាដែរឬទេ?

ខ៖ យាយបានសុខសប្បាយនោះទេចៅរាល់ថ្ងៃហ្នឹងអត់អីនោះទេ!

ក៖ចាស!ចឹងចៅមកជួបលោកយាយគឺចៅមានគោលបំណងសូមការអនុញ្ញាតសម្ភាសអំពីប្រវត្តិផ្ទាល់ខ្លួនរបស់លោកយាយតើលោកយាយអាចអនុញ្ញាតដើម្បីអោយចៅធ្វើការសម្ភាសបានដែរឬទេ?

ខ៖ បាន!

ក៖ចាស!ចឹងចៅសូមអរគុណលោកយាយ។

ខ៖ ចាស!

ក៖ អឺចឹងចៅសូមសុំសួរលោកយាយតើកន្លែងកំណើតរបស់យាយដែលកើតនៅក្នុងភូមិអីឃុំអី?

ខ៖ នៅក្នុងភូមិព្រៃទទឹង ស្រុកកណ្តាលស្ទឹង ខេត្តកណ្តាល ហើយ!...

ក៖ ហើយយាយមានឈ្មោះអ្វីដែរយាយ?

ខ៖ ខ្ញុំមានឈ្មោះស្រ៊ុន គឹមស្រុយ។

ក៖ ឈ្មោះហ្នឹងយាយបានដាក់ពី..

ខ៖ ឪពុកបានដាក់អោយតាំងពីកើតមករហូតនុង។

ក៖ មានតែឈ្មោះហ្នឹងទេចុះមានឈ្មោះមួយទៀតដែរឬទេ?

ខ៖ អត់មានឈ្មោះមួយទៀតនោះទេ មានតែមួយហ្នឹង។

គ៖ គេហៅក្រៅនែក?

ខ៖ ហៅក្រៅនោះអត់មាននោះទេ។

ក៖ ចាសហើយយាយកើតនៅថ្ងៃខែ?

ខ៖ យាយកើតនៅថ្ងៃសុក្រខែស្រាជ ឆ្នាំជូត។

ក៖ ចឹងយាយកើតមកយាយបានរស់នៅជាមួយឪពុកម្តាយយាយតើម្តាយលោកយាយហើយនិងឪពុករបស់លោកយាយគាត់មានដែលបាននិយាយអំពីជីវៈប្រវត្តិរបស់គាត់អោយដល់លោកយាយបានស្តាប់ដែរឬទេកាលពីសម័យមុនគាត់បានរស់នៅក្នុងសម័យណាអី?

ខ៖ គាត់អត់មានបាននិយាយអីបា្រប់ផង!

ក៖ អត់មានបាននិយាយទេ!ចឹងឪពុករបស់លោកយាយនៅក្នុងភូមិណា?

ខ៖ នៅក្នុងភូមិព្រៃទទឹងហ្នឹង។

ក៖ ចុះម្តាយរបស់លោកយាយ?

ខ៖ ម្តាយរបស់ខ្ញុំក៏គាត់បាននៅក្នុងភូមិព្រៃទទឹងហ្នឹងដែរព្រោះអីគាត់ត្រូវជាបងប្អូនជីដូនមួយ។

ក៖ ចឹងកាលរៀបអាពាហ៏ពិពាហ៏ហ្នឹងបានជាប់ខ្សែស្រឡាយបងប្អូនដែរចឹងឪពុកម្តាយលោកយាយ?

ខ៖ ហ្នឹងហើយជាប់ខ្សែស្រឡាយបងប្អូនចាស!

ក៖ ចាស! ចឹងឪពុករបស់លោកយាយនុងគាត់បានរៀនសូត្របានត្រឹមថ្នាក់ទីប៉ុន្នានដែរលោកយាយកាលនុង?

ខ៖ គាត់អត់ដឹងរៀនបានត្រឹមថ្នាក់ទីប៉ុន្នាននោះទេយាយអត់បានសួរគាត់នោះទេប៉ុន្តែគាត់បានបួសលោកណាគាត់បានបួសលោកនៅឯវត្តលួងគគី។

ក៖ ចាសរួចចុះម្តាយ?

ខ៖ ម្តាយរបស់ខ្ញុំហ្នឹងក៏មិនបានដឹងជារៀនត្រឹមថ្នាក់ទីប៉ុន្នាននោះដែរអត់បានដឹងទេ។

ក៖ តែដល់ឥឡូវឪពុកម្តាយរបស់លោកយាយបច្ចុប្បន្នហ្នឹងគាត់នៅរស់ឫក៏..

ខ៖ គាត់បានស្លាប់អស់ទៅហើយ!

ក៖ គាត់ស្លាប់ដោយអ្វីដែរ?

ខ៖ គាត់បានឈឺចាស់នោះទេ។

ក៖ គាត់បានស្លាប់ដោយសារជំងឺទាំង២នាក់ហ្នឹង?

ខ៖ ចាស

ក៖ ចាសរួចទៅគាត់មានកូនចំនួនបានប៉ុន្នាននាក់ដែរទៅឪពុកម្តាយរបស់លោកយាយ?

ខ៖ គាត់មានកូន៦នាក់ប៉ុន្តែនៅសល់តែ៥នាក់។

ក៖ អូឥឡូវចឹងយាយអាចរាប់ឈ្មោះកូនទី១ កូនទី២ហើយហ្នឹងប្រុសឬក៏ស្រី ហើយនិងរាប់ឆ្នាំផង!

ខ៖ ចាស!កូនទី១ប្រុសឆ្នាំច ហើយទី២ខ្ញុំហ្នឹងហើយឆ្នាំជូត ហើយទី៣មកអាហ្នឹងខ្ញុំវក ហើយបានមកទី៤នុងឆ្នាំកោ ទី៥ឆ្នាំថោះ តែប៉ុណ្ណឹង។

ក៖ ចាសហើយទៅកូនទាំង៥នាក់ហ្នឹងឪពុកម្តាយរបស់លោកយាយបានអោយរៀនសូត្របានទាំងអស់គ្នា?

ខ៖ ចាសគាត់បានអោយរៀនសូត្របានទាំងអស់។

ក៖ ហើយរួចទៅដល់ពេលឥឡូវគាត់បានខូចទៅគាត់បានរៀបចំកូនចៅគាត់បានទាំងអស់?

ខ៖ គាត់បានរៀបចំបានទាំងអស់គ្នាហើយគាត់ខូចទៅនុង កាលគាត់ខូចទៅទើបតែបានប៉ុន្នានឆ្នាំនេះហ្នឹង។

ក៖ ចាសហើយចឹងកូនរបស់គាត់ទាំងអស់គ្នាហ្នឹងបានធ្វើការងារអី្វគេខ្លះហើយ?

ខ៖ កូនបងគេនោះ …ប៉ុន្តែមកដល់ពេលឥឡូវនេះហ្នឹងគាត់បានឈប់ធ្វើហើយណាព្រោះអីគាត់បានជាប់បាកឌុប ហើយដល់រួចមកគាត់បានធ្វើគ្រូបង្រៀន ហើយដល់ជាងផុតកាលសម័យពពតមកហ្នឹងគាត់លែងធ្វើការទៅ! ហើយខ្ញុំហ្នឹងបានរៀនត្រឹមថ្នាក់ទី៨នោះទេកាលនុងបានរៀនថ្នាក់ទី៨ចាស់ បានប៉ុណ្ណឹង!ហើយខ្ញុំអត់មានបានទៅធ្វើការងារអីនោះទេខ្ញុំបានរកស៊ី។

ក៖ ចាសហើយចុះបន្ទាប់មកទៀត?

ខ៖ ចាសបន្ទាប់មកទៀតអាមួយប្រុសទៀតដែលថាឆ្នាំវកនុងក៏អត់មានធ្វើការដែលរកស៊ីដែរ មីស្រីមួយដែលបន្ទាប់អាពៅហ្នឹងដែលថាឆ្នាំកោនុងក៏អត់ធ្វើការងារដែរហើយដល់អាពៅគេឆ្នាំថោះនុងគេធ្វើគ្រូបង្រៀន។

ក៖ បង្រៀននៅឯណា?

ខ៖ ឥឡូវនេះគេបានឈប់ហើយគេធ្វើការ គេទៅរកស៊ីវិញគេថាធ្វើគ្រូបង្រៀនវាយ៉ាប់លុយ! លុយវាបានតិចពេកគេចាយមិនគ្រាប់។

ក៖​ ចឹងលោកយាយអឺ!បានរៀបអាពាហ៏ពិពាហ៏នៅឆ្នាំណាដែរលោកយាយ?

ខ៖ ខ្ញុំឆ្នាំ …ខ្ញុំអាយុបាន១៧អាអូន! ខ្ញុំឆ្នាំអាយុ១៧ប៉ុន្តែដែលបានការហើយមកហ្នឹងខ្ញុំបានកូន៨ខ្ញុំលែងគ្នា។

ក៖ ចឹងគ្រួសាររបស់លោកយាយគាត់នៅភូមិអី?

ខ៖ ចាសគាត់នៅភូមិដើមអង្រង! ភូមិដើមអង្រងនៅផ្លូវជាតិលេង៣យើងនេះ។

ក៖ ចាស!ហើយនៅក្នុងឃុំអី?

ខ៖ នៅក្នុងឃុំ…នៅនុងនៅខាងនេះវិញខាងកំពង់ស្ពី ឃុំអីចែសចង់ភ្លេច!

ក៖ នៅក្នុងខេត្តអីដែរយាយ?

ខ៖ នៅខេត្តកំពង់ស្ពី។

ក៖ អូ!ហើយគាត់ឈ្មោះអីដែរ?

ខ៖ ឈ្មោះគ្រី

ក៖ ត្រកូលរបស់គាត់មានឈ្មោះអ្វីដែរ?

ខ៖ ត្រកូលឈ្មោះហាន់

ក៖​ ចឹង ហាន់ គ្រីចឹងហ៎?

ខ៖ ចាស!

ក៖ ហើយដល់ពេលបានរៀបការជាមួយ…

ខ៖ ខ្ញុំបាន១៥ឆ្នាំ!

ក៖ ចាស

ខ៖ ប៉ុន្តែគាត់…

ក៖ ហើយយាយបានប្រកបមុខរបអ្វី?

ខ៖ ប្រកបមុខរបកាលនុងខ្ញុំធ្វើម៉ាស៊ីនស្រូវអូន។

ក៖ អូ

ខ៖ ខ្ញុំអត់មានរកស៊ីអី…

ក៖ ចឹងរយៈពេលពីឆ្នាំណាដល់ខ្ញុំណាដែលបានធ្វើម៉ាស៊ីនស្រូវនេះហ្នឹង?

ខ៖ ខ្ញុំតាំងពីការ! បានការហើយ!រហូតមកដល់ខ្ញុំលែង ខ្ញុំចូលពពតនុងនោះ។

ក៖ រហូតបានចូលរបបពពតនុងទៅ?

ខ៖ ចាសរហូតបានចូលរបបពពតហ្នឹងក៏គេបានដកយកអស់ ម៉ាស៊ីនស្រូវរបស់ខ្ញុំមាន៣ក៏គេបានដកយកទៅអស់ ឡាន២ ហើយដល់ចឹងទៅខ្ញុំបានអស់ទ្រព្យរបស់អីអស់ចឹងទៅមកពី៧៩មកហ្នឹងខ្ញុំរកដូចវាអត់កប់! ខ្ញុំបានធ្វើនំលក់ម្លេះហើយអត់នេះទេ។

ក៖ យាយខ្ញុំសូមសួរយាយកាលនៅជំនាន់ពពតគេបានជំលាស់យាយទៅឯណា?

ខ៖ អត់ជំលាស់នោះទេ។

ក៖ ចឹងនៅភូមិណា?

ខ៖ ខ្ញុំនៅភូមិបាត់ដំបងព្រោះអីខ្ញុំបានដឹកម៉ាស៊ីនស្រូវយកទៅធ្វើនៅបាត់ដំបងដល់ពេលបានចប់ពពតទៅហ្នឹងក៏ខ្ញុំបាននៅឯណោះហ្នឹងគេចឹងទៅណា។

ក៖ ចាស

ខ៖ នៅហ្នឹងគេចឹងទៅគេអត់មានបានធ្វើបាបអីដល់ខ្ញុំនោះទេ! និយាយអោយឃើញ។

ក៖ ចឹងគេបានអោយយាយបានធ្វើអ្វីដែរនៅក្នុងសម័យពពត?

ខ៖ ខ្ញុំស្ទួងកសិកម្ម ស្រូវ..អាស្រូវ៧ទឹកនុង ស្ទួងស្រូវហ្នឹងមករហូត។

ក៖ ចុះនៅក្នុងរបបនុងគេបានអោយយើងពិសាអីខ្លះ?

ខ៖ ហឺស!បបរហើយនិងបាយនុងវាបានដូចតែគ្នាហ្នឹង!វាបានយើងមិនបានស្អី។

ក៖ ចុះពិសារទៅមានបានឆ្អែតដែរឬទេ?ឬក៏គេមានអោយរបបយ៉ាងម៉េចដែរ?

ខ៖ អត់នោះទេ!ប៉ុន្តែគ្រាន់តែថាយើងបានទៅស្ទួងអោយយើងជាកសិករចឹង យើងអាចប៉េះក្រូចប៉េះអីខ្លះទៅណាស់ព្រោះវាហេវ! ព្រោះអីខាងនុងវាសំបូរចំការក្រូច។

ក៖ ក្រូវពោធិសាត់ហ្នឹងហេសយាយ?

ខ៖ ក្រូចពោធិសាត់ហ្នឹងហើយដល់ចឹងទៅខ្ញុំទៅធ្វើការចឹងខ្ញុំបានប៉េះក្រូចដាក់ម៉ាសាកាដូស្ពាយទៅដល់នេះទៅញ៉ាំបាយវាមិនឆ្អែកក៏ញ៉ាំក្រូចទៅ។

ក៖ ហឹស!ចឹងគេអត់មានថាម៉េចទេនោះជីដូន?

ខ៖ គេអត់ថាម៉េចនោះទេ! បានជាគេអត់មានបានថាអីនោះនុងកាលនុងខ្ញុំនៅធ្វើម៉ាស៊ីនស្រូវនៅឯនុងនោះកាលនុង ខ្ញុំគេខ្វះអីខ្ញុំចេះតែអោយគេខ្វះអីខ្ញុំបានចេះតែអោយទៅណាហើយដល់ចឹងទៅគេអាណិតគេដែលអ្នកធ្វើមេកងគេនុងគេបានអាណិតគេអត់ធ្វើអីខ្ញុំទេគេអត់ដែលបានមកធ្វើបានអីដល់ខ្ញុំនោះទេហើយឈឺអីនោះក៏ចឹងដែរពេលឈឺគេអោយឈប់គេមិនអោយធ្វើការនោះទេ គេអាណិត។

ក៖ ចុះចំណែកឯប្តីរបស់លោកយាយគេអោយទៅឯខាងណា?

ខ៖ គេអោយទៅភ្នំស្អីឯណាណ៎ គេអោយទៅកាប់ឈើ។

ក៖ ដល់ពេលដាច់ពីជំនាន់ពពតមកយាយមកនៅឯណា?

ខ៖ ដល់ពេលបានដាច់ចេញពីជំនាន់ពពតមកខ្ញុំមកលែងគ្នាកាលនុងខ្ញុំកុំអីក៏ខ្ញុំមិនលែងដែលប៉ុន្តែកាលនុងខ្ញុំបានខឹង! ព្រោះអីកាលនុងខ្ញុំបានឈឺហើយរាគណាមីអូនចឹងកាលនៅសម័យពពតនុងខ្ញុំរាគខ្លាំងណាស់អត់មានដឹងថារាគនោះទេវាហូរមកដោយខ្លួនឯងចុះយើងលែងដឹងទៅហើយហ្នឹង ហើយដូចថាវាចង់នឹងដាច់ខ្យល់ម្តងៗហើយហ្នឹងហើយចំណែកឯប្តីរបស់ខ្ញុំដេកនៅឯមួយចំហៀងផ្ទះ ចុះយើងនៅផ្ទះមានដេកម្ខាងចែសហើយខ្ញុំនៅម្ខាងចឹងខ្ញុំរាគហូរប៉ុណ្ណឹងហើយគេអត់មើល! អត់មើលចឹង! ដល់ហើយទៅខ្ញុំខឹងក៏ខ្ញុំ…ដ៏ពេលអ្នកស្រុកនៅឯនុងគេដឹងដោយសារតែខ្ញុំបានធ្ងរទៅ! ផ្ទះខ្ញុំវាខ្ពស់ហើយដល់ផ្ទះរបស់គេវាទៀម លឺសូរចឹងក៏គេបានយកអាដែងកៅស៊ូកង់ឡានហ្នឹងដាក់ដុះទៅ! ពេលដុតនុងគេបានសួរថាខ្ញុំកើតអី?ហើយខ្ញុំក៏បានប្រាប់គេថាខ្ញុំឈឺប្រាប់គេចឹងទៅក៏គេបាននាំគ្នាដែសគ្នាទៅមកលើកកូសខ្យល់ បានប្តូរសំពតប្តូរអីអោយទៅ ហើយបានមកកូសខ្យល់អោយទៅហើយឡើងខ្មៅដូចធ្យូងចឹងហើយដល់ចឹងទៅបានគេដាំ!កាលនុងវាគ្មានថ្នាំអីទេអូគេដាំគ្រាប់អំពិលយើងនុងអាគ្រាប់អំពិលយើងយកទៅហូបផ្លែនុង គឺគ្រាប់អំពិលទឹកហើយក្បាលល្មៀត បាន៣មុនហ្នឹងគេបានដាក់ដាំទឹកយកទឹក៣យកទឹក១មកហើយយកមកអោយហូប ហើយវាអត់មានល្វីងនោះទេ! អត់អីនោះទេដល់ចុះវាអត់ដឹងអីហើយ!ដល់ពេលបានហូបអស់ពីរត្រឡោកទៅក៏អន់ហូរ! អន់ហូរចឹងទៅក៏ពេលព្រឹកព្រលឹមឡើងនុងខ្ញុំវាដើរអត់កើតចឹងក៏ខ្ញុំដើរមកផ្ទះដែលមានរណែបឬស្សីចឹងដើរមកកាន់ដើរមកអង្គុយទៅ! បានខ្ញុំប្រាប់ថាតាថ្ងៃហ្នឹងលែងអត់បានព្រោះអីនៅជំនាន់ហ្នឹងគេមិនអោយយើងលែងដល់ពេលថ្ងៃណាលែងបានខ្ញុំហ្នឹងលែងខ្ញុំនឹងមិនយកឯងនោះទេ។ ខ្ញុំបំរើឯងតាំងពីអាចម៏ពេលឯងឈឺណាខ្ញុំលើកតាំងពីអាចម៏ ដល់ពេលខ្ញុំឈឺឯងអត់មើល! ១៥ឆ្នាំហើយខ្ញុំមិនដែរឈឺមកដល់ខ្ញុំបានឈឺ១ដងហើយឯងអត់មើលទេ! ឥឡូវនេះខ្ញុំស្រាប់តែមកឈឺហើយឯងអត់មើលអ្នកស្រុកគេស្តីអោយគ្រាប់គ្នា! គេថាបើសិនជាឈឺម៉េចក៏…គេថាគេមិនចេះមើល! ចុះបើសិនជាមិនចេះមើលចុះហេតុអ្វីមិនហៅគេហៅឯង! គេអត់ស្តីគេនៅស្ងាមដល់ចឹងទៅ! ៧៩ហ្នឹងមកខ្ញុំក៏បានលែងទៅ! ខ្ញុំលែងហ្នឹងខ្ញុំវានៅបានពោះធំឡើង៧ខែទៀតណា! ខ្ញុំបានកើតកូនអាពៅគេហ្នឹងខ្ញុំបានកើតតែខ្លួនឯងនោះទេ។ពិកបាកណាស់អាអូនអើយរកចិញ្ចឹមកូន! កូន៦នាក់នៅលើខ្លួនរបស់ខ្ញុំណា។

ក៖ ចាសចឹងយាយមានកូន៦នាក់!

ខ៖​ កូន៨នាក់តែវាបានងាប់២ទៅនៅសល់តែ៦នាក់។

ក៖ ចាសចឹងមាន៨នាក់ហើយចឹងសូមយាយរៀបរាប់កូនទាំង៨នាក់! តើកូនទី១មានឈ្មោះអីកើតនៅឆ្នាំអីហើយបន្តបន្ទាប់?

ខ៖ កូនទី១ឈ្មោះ សុន លីកើតនៅឆ្នាំមសាញ់ ហើយនៅថ្ងៃពុធ ហើយកូនទី២ឆ្នាំមមែ កើតនៅក្នុងថ្ងៃច័ន្ទ និងកូនទី៣ស្លាប់ កូនទី៤ហ្នឹងស្រីទឹមតែស្លាប់ដែរហ្នឹងឈ្មោះលីម ហ្នឹងបានកើតនៅក្នុងឆ្នាំច ហើយកូនទី៥ឈ្មោះ លាងហ្នឹងនៅរាល់ថ្ងៃនឹងគេកើតនៅក្នុងឆ្នាំជូត។

ក៖ ហើយចុះកូនទី៦?

ខ៖ កូនទី៦ឈ្មោះលាងស៊ីម ស្រីហើយហ្នឹងកើតនៅក្នុងឆ្នាំខាល ហើយកូនទី៧នុងបានស្លាប់ដែរ កូនទី៨មកដល់ឥឡូវនេះហ្នឹងអាពៅគេហ្នឹងមានឈ្មោះថា ស៊ុនឡាង កើតនៅឆ្នាំមមែ។

ក៖ ចឹងកូនឥឡូវនៅរស់!..

ខ៖ នៅរស់៤នាក់។

ក៖ ចាសចឹងយាយបានរៀបចំអាពាហ៏ពិពាហ៏អស់ហើយ?

ខ៖ បានរៀបចំអោយអស់ហើយអត់មាននៅនោះទេ។

ក៖ ចាសហើយគេមានប្រកបមុខរបអ្វីគេខ្លះដែរយាយ?

ខ៖ ប្រកបមុខរប អាពៅនុងគេបានទិញឥវ៉ាន់ពីថៃយកមកលក់ លក់ផ្លែឈើ។

ក៖ នៅឯណាដែរយាយ?

ខ៖ នៅឯយើងប៉ៃលិននុងប៉ុន្តែវានៅឯព្រំដែនឯនោះណានៅឯផ្សារព្រំនុស។

ក៖ នៅឯផ្សារព្រំហ្នឹងបានយកប្រពន្ធថៃចុង?

ខ៖ អត់នោះទេប្រពន្ធខ្មែរ។

ក៖ ចុងហើយ!

ខ៖ ចាស!ហើយកូនស្រីដែរខ្ញុំថាឈ្មោះ លាងស៊ីមហ្នឹងនៅឯដំបូលយើងនោះទេ។

ក៖ គាត់រកស៊ីអី?

ខ៖ គាត់នៅជាមួយកូនគ្នាម៉េមាយតាំងពីកូនថ្លោះនោះដែលកើតមកបានកូនថ្លោះម្តងនុងប្តីក៏ស្លាប់ទៅ។

ក៖ អូនៅជាមួយហ្នឹងកូនហ្នឹងមករហូត?

ខ៖ ចាស!

ក៖ នៅដល់ឥឡូវ?

ខ៖ ចាស់មកទល់ដល់ឥឡូវម៉ែតាំងពីនៅ២៣។

ក៖ ចុះឥឡូវគាត់មានអាយុប៉ុន្នានហើយយាយ?

ខ៖ អាយុ៤៥។

ក៖ រួចកូនថ្លោះ២នាក់នុងអោយបានរៀនសូត្រ?

ខ៖ រៀនឈប់រៀនហើយមានប្តីអស់ហើយនុង។

ក៖ ហើយថ្លោះ២នាក់នុងប្រុសឬក៏ស្រី?

ខ៖ ស្រីទាំង២នាក់ រាល់ថ្ងៃនៅមើលចៅ រាល់តែថ្ងៃ។

ក៖ ចាស!ហើយចុះបន្ទាប់មកទៀតលោកយាយ?

ខ៖ បន្ទាប់មកទៀតអាមួយឆ្នាំជូនហ្នឹងនៅគេនៅឯខាងបាត់ដំបង។

ក៖ ហ្នឹងគាត់ប្រកបមុខរបអ្វីគេដែរ?

ខ៖ ហ្នឹងគេលក់ចាបហួយហើយអាទី១ហ្នឹងនៅ!

ក៖ នៅលីវទេ?

ខ៖ នៅលីវអីគេមានប្រពន្ធហើយកូនបាន៣ទៅ៤នាក់ហើយហ្នឹង។

ក៖ ចឹង!

ខ៖ ចាស!

ក៖ ចុះហ្នឹងគេមានបានប្រកបមុខរបអ្វីគេដែរ?

ខ៖ ហ្នឹងគេបានធ្វើកម្មករសំណង់គេចឹងណាកូន។

ក៖ ចាស!ហើយដល់ពេលយាយអាយុបានប៉ុន្នានដែរបានជាយាយបានមកស្នាក់នៅឯក្នុងវត្តហ្នឹងយាយហើយវត្តនេះគេហៅថាវត្តអីគេដែរយាយ?

ខ៖ ខ្ញុំ..វត្តនេះគេបានហៅថាជាវត្តសន្សំកុសល។

ក៖​ ចាស

ខ៖ ខ្ញុំមិននេះនោះទេពេលដែលបានចប់ពីអាពតមកខ្ញុំវារកអីវាមិនបានរកទៅវាចេះតែខាត!រកទៅវាចេះតែខាត!ដល់ចឹងខ្ញុំវាអត់សូវឈឺខ្ញុំគិតថាខ្ញុំប្រហែលជាវាអស់រោគហើយណាមីអូនតែដល់ឆ្នាំ២០១៧ហ្នឹងឈឺខ្លាំងដល់ចឹងទៅបាននឹកឃើញថាបានមកនៅជាមួយហ្នឹងកូនបូលនេះនឹកឃើញហឺសមើលទៅនៅក្នុងខ្លួនបែបមិនរស់នោះទេ ដល់ចឹងមកសុំលុយកូនក្មួយ ដែលគេបានធ្វើពេទ្យធ្វើអីនុង ចឹងសុំគេទៅថាទៅនៅឯប៉ៃលិនវិញថាបើសិនជាងាប់អោយទៅងាប់នៅឯខាងប៉ៃលិនវិញម្នាក់ឯងចុសកុំអោយគេពិបាកយើងវាអត់ នឹកឃើញចឹង!តែគេស្រែកថាអត់អោយទៅវិញនោះទេ នៅឯហ្នឹងហើយចាំគេចិញ្ចឹមចាំគេព្យាបាលអោយជា គេជួសឈាមទៅណែករលាកពោះវៀនខ្លាំងរលាកក្រពះកំរិតធ្ងន់ដល់ចឹងទៅក៏គេបានមើលទៅក៏បានជាទៅ ជាទៅគេមិនអោយទៅគេបានទៅនៅក្នុងវត្តនៅឯហ្នឹងទៅ។

ក៖ នៅក្នុងវត្តហ្នឹងនៅឆ្នាំណាដែរយាយ?

ខ៖ នៅក្នុងឆ្នាំ២០១៧។

ក៖ រហូតមកយាយអត់មានបានទៅវត្តឯណាទៀតនោះទេ?

ខ៖ អត់នោះទេអត់មានបានទៅវត្តណានោះទេ អត់បានទាន់ទៅផ្ទះកូនបាន១ដងផង។

ក៖ ចុះកូនចៅអីគាត់មានដែរមកលេងយាយដែរឬទេ?

ខ៖ គាត់មកលេងដែរ។

ក៖ ចឹងកន្លែងហ្នឹងជាផ្ទះឬក៏…

ខ៖ នេះកុដលោកប៉ុន្តែក្មួយៗខ្ញុំ ធ្វើអោយនៅខាងក្រោមហ្នឹងចឹងទៅ។

ក៖​ ចឹងលុយរបស់យាយឬក៏…

ខ៖ អត់នោះទេលុយក្មួយខ្ញុំ! ខ្ញុំអត់មានលុយនោះទេកូន។

ក៖ ចឹងក្មួយចេញទាំងអស់?

ខ៖ ក្មួយគេបានចេញធ្វើអោយម្តាយគេនៅកុំអោយម្តាយគេពិបាកឡើងចុះ ហើយដល់នេះទៅម៉ែគេអត់ព្រមនៅដល់នេះទៅដូចថាផ្ទះគេនៅឯនេះដែរនៅជិតសាលាហ្នឹងដែរនៅទល់មុខសាលាហើយដល់ចឹងទៅគេបានចេះតែអោយផ្ទះទៅ ចឹងខ្ញុំក៏បាននៅតែឯងចឹងទៅ។

ក៖ ចឹងមកនៅជាមួយនុងត្រូវយ៉ាងម៉េចហ្នឹងយាយដែរ? ដូចថាក្មួយគាត់បានធ្វើអោយយាយនៅមិនចឹងយាយ?

ខ៖ ចាស!

ក៖ ប៉ុន្តែក្មួយនុងក៏គាត់បានធ្វើអោយម្តាយរបស់គាត់ដែលនៅជាមួយជីដូនឯងដែរ?

ខ៖ ចាស!

ក៖ អូ

ខ៖ ហើយដល់មកឥឡូវនេះហ្នឹងគាត់អត់ចេះតែព្រមមកនៅគាត់ចេះតែនៅឯផ្ទះរបស់គាត់ ចុះគាត់មានផ្ទះមួយទៀត។

ក៖ ចុះក្មួយធ្វើផ្ទះអោយនៅហ្នឹងអោយថវិការប៉ុន្នានដែរ?

ខ៖ អស់ជាង៣០០០។

ក៖ ដល់ពេលយាយអញ្ចើញមកនៅវត្តចឹងទៅយាយបានរៀនធម៏រាល់យប់ចឹងទៅ?

ខ៖ យាយបានរៀនចេះ។

ក៖ ចាំដែសយាយ?

ខ៖ ចាំ!

ក៖ ហើយទៅគេអោយយាយសុំសីលប៉ុន្នានដែរយាយ?

ខ៖ អត់នោះទេស្រាចតែយើងនោះទេគេអត់មានកំណត់ទេ មានសុំសីល៨ សុំសីល៥ទៅណាបើសិនជាយើងសុំសីល៨ក៏៨ទៅប៉ុន្តែក្មួយខ្ញុំវាថាកុំអាខំដល់៨ពេកព្រោះអីយើងឈឺចឹងវានៅខ្សោយណាស់ខ្លាចសុំ៨ទៅវាអត់មានកំលាំង។

ក៖ ចាសខ្លាចសុខភាពរបស់យាយទៅវាអត់រួច។

ខ៖ ចាស

ក៖ ចាសដល់ចឹងយាយបានសុំសីល៥ហ៎សព្វថ្ងៃ?

ខ៖ កាន់សីល៥សព្វថ្ងៃ។

ក៖ ចាសដល់ពេលសីល៥នុងវិន័យគេមានយ៉ាងម៉េចគេខ្លះដែរ?ប្រាប់ដល់ចៅមើលថាតើគេអោយអនុវត្តយ៉ាងម៉េចខ្លះទៅយាយ?

ខ៖ សីល៥គេអោយអនុវត្តតែអំពីល្អទៅ កុំអោយលោភលន់ កុំអោយអីចឹងណា យើងសុំតែសីលទៅយើងកុំទៅលោភលន់កុំទៅជេរប្រមាថ ប៉ុន្តែយាយមិនចេះជេរនោះទេតាំងពីដើមមកហើយ។

ក៖ ចាស!ដល់ចឹងយាយពិសារបាយអីយាយពិសារព្រឹកល្ងាចអីចឹងទៅណ៎យាយ?

ខ៖ ចាស!សីល៥ព្រឹកល្ងាចបាន!

ក៖ ចាស

ខ៖ ចាសចឹងហើយបានជាក្មួយនោះវាបានប្រាប់ថាកុំអាលខំដល់សីល៨ព្រោះសីល៨គេអោយអត់បានពេលល្ងាចទៅចឹងបានខ្លាចវាបាក់ទៀតព្រោះអីកាលដែលបានឈឺនុងវាធ្ងន់ណាស់។

ក៖ ចឹងដល់ពេលយប់ៗទៅយាយបានថ្វាយបង្គំចឹងទៅ?

ខ៖ ចាស

ក៖ ចឹងយាយបានសូត្រធម៏អីគេខ្លះដែរ?ដែលចាប់ផ្តើមថ្វាយនុងចាប់ផ្តើមដំបូងគេសូត្រយ៉ាងម៉េចដែរយាយ?

ខ៖ ធម៏សូត្រគេហៅធម៏សារផាន។

ក៖ សារផាន!

ខ៖ ចាសបទសារផានដែរគេបានសូត្រនៅតាមវិទ្យុនុងនោះ។

ក៖ ចឹងយាយសូត្រអោយចៅបានស្តាប់ប្រហែលជាបាន៤ទៅ១០ម៉ាត់ទៅមើលយាយ!

ខ៖ អាអូន!ធម៏នុងទាល់តែគេបានចាប់ផ្តើមសូត្រទៅបានយាយអាចតាមគេចាប់ផ្តើមទៅ។

ក៖ អូចឹងមានអ្នកផ្តើមទៅហើយយាយសូត្រតាម!

ខ៖ ចាសទាល់តែមានអ្នកដែលចាប់ផ្តើមទៅបានជាយើងអាចសូត្រទៅតាមមិនមែនយើង! ចុះយើងទើបបានជាងមួយឆ្នាំពីរឆ្នាំអ្នកណាក៏ថា…ប៉ុន្តែគឺសូត្រតាមគេក៏បានសូត្រទាំងអស់ទៅ។

ក៖ យាយនៅក្នុងនេះដូចថាអ្នកនៅជិតរបងវត្តអីគេមានពិធីហើយគេមានធ្លាប់បានអញ្ចើញយាយទៅដែស?

ខ៖ អញ្ចើញ!

ក៖ អញ្ចើញយាយទៅហើយគេបានអោយយាយទៅធ្វើជាសធម៏បាលីអីដែរ?

ខ៖ អត់នោះទេសធម៏បាលីនោះនៅលើតាអាចារ្យ។

ក៖ ចឹងទេហ៎?

ខ៖ ចាស!

ក៖ នៅក្នុងវត្តហ្នឹងលោកដូចថាមានបានចាត់ចែងអោយយាយបានធ្វើការអីដែរឬក៏អត់ទេ?

ខ៖ អត់នោះទេ។

ក៖ អត់មានទេ?

ខ៖ អត់នោះទេ។

ក៖ ចឹងយាយម្ហូបព្រឹកល្ងាចអីចឹងតើយាយត្រូវទៅផ្សារទិញឬក៏យ៉ាងម៉េចទៅ?

ខ៖ អត់នោះទេក្មួយគេជាអ្នកទិញយកមកអោយបាយទឹកអីក្មួយយកមកអោយនោះទេ អត់បានដាំដោយខ្លួនឯងនោះទេហើយជួនកាលលោកទៅបិណ្ឌឬក៏បានទៅសង្ឃទានទៅបានចង្ហាន់ទីច្រើនទៅលោកក៏អោយ។

ក៖ ចឹងកូនយាយនៅឆ្ងាយៗចឹងគាត់អត់បានយកមកអោយ!

ខ៖ ចាស

ក៖​ចឹងបានក្មួយ!

ខ៖ បានក្មួយហើយនិងលោក។

ក៖ ហើយចុះលុយកាកវិញយាយ?

ខ៖ យាយមិនមាននោះទេតែកូនចៅណាគេអោយទេកូនអើយមានតែញ្ញាតិគេអោយដូចថាគេបានអាណិតអីចឹងក៏គេជូនទៅ ៤០០០ទៅ៥០០០អីចឹងទៅបើសិនជាថាកូនយាយវិញគ្មានកូនណាយកមកអោយយាយតែ១០០០លុយខ្មែរក៏អត់មានដែរ។

ក៖ គេអត់មានដែរផ្ញើអី?

ខ៖ អត់សោះ!មិនដែលទេកូនយាយនោះចិត្តសុទ្ធតែអស់ទាស់ហើយមិនបាច់និយាយនោះទេ។

ក៖ហើយចុះសំលៀកបំពាក់វិញយាយទិញដោយខ្លួនឯង?

ខ៖ សំលៀកបំពាក់នេះហ្នឹងបានញាតិនោះទេគេជូន បានញាតិគេទិញជូនហើយក្រណាតសគេជូនមកហើយក៏ស្លៀកទៅ! ពេលគេជូនមកទៅក៏យកទៅអោយគេកាត់អោយទៅ។

ក៖ ចុះកូនៗនុងដែរដូចថាផ្តាំផ្ញើក្មួយដែលបានធ្វើផ្ទះអីអោយនុងអោយមើលជួយមើលយាយអីចឹងដែរ?

ខ៖ វាអត់មានផ្តាំផ្ញើអីនោះទេវាមានគ្នាវានោះថាអូនឯងកុំភ័យ រឿងអ៊ីតែ១ចាំគ្នាជាអ្នកមើល ឈឺអីក៏គេបានមើលគេប្រាប់ឈឺថាអត់សូវស្រួលខ្លួនល្មមៗនុងអោយនែកទៅឯផ្ទះគេនុងភ្លាមព្រោះអីប្រញាប់កុំអោយទុកអោយធ្ងន់ពិបាកជួយ។

ក៖ ក្មួយនុងត្រូវជាក្មួយនៅឯលោកយាយឬក៏...

ខ៖ អត់នោះទេគឺសាច់ឯខាងខ្ញុំតែម្តង។

ក៖ ចឹងសាច់ខាងយាយបង្កើតតែម្តង!

ខ៖ ជីដូនមួយណា ក្មួយជីដូនមួយម្តាយវានិងខ្ញុំត្រូវជាជីដូន១។

ក៖ ក្មួយប្រុសទេហ៎?

ខ៖ ក្មួយប្រុស! ក្មួយប្រសារស្រីក៏វាចិត្តបានខ្លាំងដែរ។

ក៖ ហើយគាត់មានប្រកបមុខរបអ្វីសព្វថ្ងៃ?

ខ៖ ពេទ្យ Doctor នៅឯនេះ។

ក៖ ឈ្មោះអ្វី?

ខ៖ ឈ្មោះផល្លា

ក៖ គាត់ធ្វើការនៅឯមន្ទីពេទ្យអីគេ?

ខ៖ ខ្ញុំអត់បានសួរគេទេហើយក្មួយ១នៅ…